《庆清朝 其二 叠前韵，赠巢隐丈》
清代·叶昌炽

盘石留题，松窗半偈，温岐诗句翻新。画图重展，犹留燕市缁尘。

还我青毡故物，依稀寒谷忽生春。谁持赠，虞山夫子，当代龙门。

忆否铜坑山谷，看梅花如雪，百亿分身。归来痛饮，湖边网得银鳞。

曩日纪群小友，鬓霜已改镜中痕。归何日山中老柏，共话前因。

作者简介：叶昌炽，字颂鲁，一字缘裻，号鞠裳，长洲人。光绪己丑进士，改庶吉士，授编修，历官侍讲。